Fil-Jum Internazzjoni għall-Appoġġ tal-Vittmi tat-Tortura, nerġgħu nappellaw għal waqfien tat-tortura fil-forom kollha tagħha u għal reazzjoni għat-tiġrib ta' dawk kollha li ġew esposti għal din il-prattika aborrenti u inumana, u l-familji u l-maħbubin tagħhom. Il-ħsibijiet tagħna jmorru wkoll għal dawk kollha li jimpenjaw ruħhom bla waqfien fil-ġlieda kontra t-tortura, fis-sensibilizzazzjoni dwarha u li jieħdu ħsieb il-vittmi tagħha, filwaqt li xi drabi jqiegħdu s-sikurezza tagħhom u ħajjithom f'riskju. Meta nisimgħu lill-vittmi tat-tortura, nifhmu aħjar kif niġġilduha. It-tortura hija inekwivokabbilment ipprojbita skont id-dritt internazzjonali, fiċ-ċirkostanzi kollha u mingħajr eċċezzjoni. Madankollu, il-ġlieda għall-eradikazzjoni tagħha għad baqagħlha biex tintrebaħ. L-impenn tal-UE fil-ġlieda kontra t-tortura u t-trattament ħażin kull fejn dawn iseħħu huwa minqux fil-Karta tad-Drittijiet Fundamentali u ġie kkonfermat mill-ġdid u deskritt fil-Pjan ta' Azzjoni tal-UE dwar id-Drittijiet tal-Bniedem u d-Demokrazija 2015-2019. Sabiex jintlaħaq dan l-objettiv, l-UE qed tibni, b'mod attiv, koalizzjonijiet mas-sħab u mas-soċjetà ċivili. F'Diċembru li għadda, għadna kif fakkarna Jum id-Drittijiet tal-Bniedem fejn organizzajna l-Forum dwar id-Drittijiet tal-Bniedem UE-NGO 2016, b'enfasi fuq il-prevenzjoni, il-projbizzjoni u l-indirizzar tat-tortura globalment. Il-ġlieda kontra t-tortura ma tirrigwardax biss is-sensibilizzazzjoni, tirrigwarda wkoll azzjoni effettiva. L-UE qed tkompli taħdem għall-promozzjoni tad-dritt tal-vittmi għar-riabilitazzjoni u għal mezzi ta' indirizzar oħrajn; l-introduzzjoni ta' salvagwardji fl-istadji kollha tad-deprivazzjoni tal-libertà, billi l-postijiet ta' detenzjoni jinfetħu għal skopijiet ta' sorveljanza; l-investigazzjoni tal-allegazzjoni ta' tortura b'mod effettiv u indipendenti u t-tressiq tal-awturi quddiem il-ġustizzja. L-Istrument Ewropew għad-Demokrazija u għad-Drittijiet tal-Bniedem (European Instrument for Democracy and Human Rights, EIDHR) huwa sors ta' finanzjament ewlieni għar-riabilitazzjoni tal-vittmi u l-prevenzjoni tat-tortura mad-dinja kollha. Fl-2017, huwa ser jiffinanzja diversi proġetti tas-soċjetà ċivili ddedikati għall-ġlieda kontra t-tortura u t-trattament ħażin għal ammont kumplessiv ta' EUR 13,5 miljun. Illum, irridu nesprimu l-appoġġ tal-UE għall-ħidma li saret mill-Fond Volontarju tan-NU għall-Vittmi tat-Tortura, mir-Rapporteur Speċjali tan-NU u l-Kumitat għall-Prevenzjoni tat-Tortura tal-Kunsill tal-Ewropa u nħeġġu lis-sħab jikkontribwixxu għall-ħidma tagħhom. L-UE tippromwovi l-objettiv tal-Inizjattiva tal-Konvenzjoni kontra t-Tortura sabiex tinkiseb ir-ratifika u l-implimentazzjoni globali tal-Konvenzjoni tan-NU kontra t-Tortura sal-2024, bil-għan tal-eradikazzjoni sħiħa tat-tortura. Aħna ninsabu konvinti li r-rispett tal-libertajiet u d-drittijiet fundamentali, il-promozzjoni tas-soċjetajiet inklużivi u l-appoġġ għal soċjetajiet ċivili miftuħa u mimlija enerġija huwa l-uniku mezz għall-garanzija tal-istabbiltà u s-sigurtà sostenibbli. L-UE ser tkompli taħdem flimkien mas-sħab internazzjonali u reġjonali tagħna biex it-tortura ssir xi ħaġa tal-passat u tkun fuq quddiem nett tal-isforzi globali u magħquda għall-eradikazzjoni tat-tortura. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.